কাসিয়ংয়ে আমাদের বাংলোটা একটা পাহাড়ের ঢালের নিচে। সাদা রঙের কাঠের বাংলো। ঘরগুলো বেশ বড় বড়। দেয়াল ঘেঁষে ফায়ার প্লেস অর্থাৎ অগ্নিস্থলীর কাঠের টুকরো কেটে কেটে ফায়ার প্লেস দিয়ে আগুন জ্বেলে দিলে ঠান্ডা হিম ঘরগুলো আস্তে আস্তে গরম হয়ে ওঠে। মস্ত বড় ঘরগুলো আংশিক কার্পেট দিয়ে মোড়া। বাড়ির সামনে পেছনে বড় বড় পাইন গাছা আর কাঠবাদামের গাছ। দু’জন চাপরাশি আব্বার কাজের জন্য বরাদ্দ আছে। ওরা বাড়িতে পৌঁছানোর পর এসে সালাম জানালো। ওদের একজন ধন বাহাদুর, অন্যজন মন বাহাদুর। ওদের থাকার ঘরটা পাথর আর কাঠ দিয়ে তৈরি, একেবারে ছবির মতো। বাড়ির সামনে নানা রকম সবজি লাগানো। আমাদের বাংলো বাড়ির পেছনে বিরাট এক রান্নাঘর। জিনিসপত্র রাখার বিরাট কাঠের আলমারি। ঘরটা যেন একটা ফুটবল খেলার মাঠ।